
Списание „9 месеца” с приз „Дарител на нов живот”

Списание „9 месеца” получи приз „Дарител на нов живот” като медията с най-голям принос в каузата на фондация „Майки за донорство”. На 28 май 2016 г. фондацията организира детски празник под надслов „Деца даряват нов живот”. Народни танци, балет, детска театрална група и други творчески състави бяха част от програмата. Децата показаха своите умения в името на каузата – да се раждат повече деца в България. Благодарение на този концерт беше събрана необходимата сума за 12-ата двойка – Таня и Людмил, които ще сбъднат своята мечта ​– да имат дете! 

Като медия, подкрепяща младите семейства през бременността, раждането и отглеждането на дете, списание „9 месеца” знае, че това е най-важният период в живота на всяка двойка. Хората, които стоим зад тази медия се вълнуваме от живота и съдбите на децата и смело вярваме, че всяка жена заслужава да създаде нов живот и да изпита щастието да бъде майка. Затова с нашата подкрепа вярваме, че в България ще се раждат повече деца. 

